PATVIRTINTA

 Trakų globos ir socialinių

 paslaugų centro direktoriaus

 2017 m. liepos 19 d.

 įsakymu Nr. TV1-306

**TRAKŲ GLOBOS IR SOCIALINIŲ PASLAUGŲ CENTRAS**

 **PASLAUGŲ GAVĖJŲ ASMENS DUOMENŲ SAUGOJIMO POLITIKA**

Trakų globos ir socialinių paslaugų centro (toliau - **Įstaiga**) asmens duomenų saugojimo politika (toliau – Politika) reglamentuoja paslaugų gavėjų duomenų rinkimo, naudojimo ir saugojimo principus, nustato duomenų tvarkymo tikslus ir priemones.

**II. PASLAUGŲ GAVĖJŲ DUOMENŲ TVARKYMO PRINCIPAI**

2.Įstaiga, tvarkydama paslaugų gavėjų asmens duomenis, vadovaujasi šiais principais:

2.1. paslaugų gavėjų asmens duomenis Įstaiga tvarko tik teisėtiems ir šioje Politikoje apibrėžtiems tikslams pasiekti;

2.2. paslaugų gavėjų asmens duomenys yra tvarkomi tiksliai, sąžiningai ir teisėtai, laikantis teisės aktų reikalavimų;

2.3. Įstaiga paslaugų gavėjų asmens duomenis tvarko taip, kad asmens duomenys būtų tikslūs ir esant jų pasikeitimui nuolat atnaujinami;

2.4. Įstaigoje paslaugų gavėjų asmens duomenys saugomi tokia forma, kad duomenų subjektų tapatybę būtų galima nustatyti ne ilgiau, negu to reikia tiems tikslams, dėl kurių šie duomenys buvo surinkti ir tvarkomi.

**III. PASLAUGŲ GAVĖJŲ ASMENS DUOMENŲ TVARKYMO TIKSLAI**

3.1. Paslaugų gavėjų asmens duomenys yra tvarkomi šiais tikslais:

3.1.1. socialinių paslaugų teikimo ir mokėjimo už socialines paslaugas tikslais;

3.1.2. tinkamai komunikacijai su paslaugų gavėjais palaikyti;

3.1.2. tinkamoms darbuotojų darbo sąlygoms užtikrinti;

3.2. Paslaugų teikimo sutarčių sudarymo ir vykdymo tikslais yra tvarkomi paslaugų gavėjų vardai ir pavardės, gyvenamosios vietos adresai, gimimo datos.

3.3. Tinkamų paslaugų teikimo užtikrinimo tikslu Įstaiga, paslaugų gavėjų sutikimu, tvarko informaciją, susijusią jo sveikatos būkle, kuri tiesiogiai daro įtaką paslaugų teikimui.

3.4. Paslaugų gavėjų asmens duomenys yra saugomi tik ta apimtimi ir tiek laiko, kiek yra reikalinga socialinėms paslaugoms teikti.

**IV. PASLAUGŲ GAVĖJŲ ASMENS DUOMENŲ RINKIMAS IR TVARKYMAS**

4.1. Paslaugų gavėjų asmens duomenis turi teisę tvarkyti tik tie asmenys, kuriems jie yra būtini funkcijų vykdymui, ir tik tuomet, kai tai yra būtina atitinkamiems tikslams pasiekti.

4.4. Darbuotojai, kurie turi teisę tvarkyti paslaugų gavėjų asmens duomenis:

4.4.1. tarnybų vadovai;

4.4.2. vyriausias socialinis darbuotojas;

4.4.3. vyresnysis socialinis darbuotojas;

4.4.4. slaugytojai.

4.5. Darbuotojai, kuriems yra suteikta teisė tvarkyti darbuotojų asmens duomenis, laikosi konfidencialumo principo ir laiko paslaptyje bet kokią su asmens duomenimis susijusią informaciją, su kuria jie susipažino vykdydami savo pareigas, nebent tokia informacija būtų vieša pagal galiojančių įstatymų ar kitų teisės aktų nuostatas. Pareiga saugoti asmens duomenų paslaptį galioja taip pat ir perėjus dirbti į kitas pareigas, pasibaigus darbo ar sutartiniams santykiams.

**V. ASMENS DUOMENŲ SUBJEKTO TEISĖS**

5.1. Įstaiga užtikrina, kad paslaugų gavėjų, kaip duomenų subjektų, teisės būtų užtikrintos, tinkamai įgyvendinamos ir visa informacija būtų pateikiama tinkamai, laiku ir priimtina forma.

5.2. Paslaugų gavėjų, kaip duomenų subjektų, teisės ir jų įgyvendinimo priemonės:

5.2.1. žinoti apie savo asmens duomenų rinkimą. **Įstaiga**, rinkdama paslaugų gavėjų asmens duomenis, privalo informuoti, kokius asmens duomenis paslaugų gavėjas turi pateikti, kokiu tikslu atitinkami duomenys yra renkami, kam ir kokiu tikslu jie gali būti teikiami ir kokios asmens duomenų nepateikimo pasekmės. Paslaugų gavėjas turi teisę susipažinti su savo asmens duomenimis, reikalauti ištaisyti, patikslinti ar papildyti neteisingus ar neišsamius jo asmens duomenis;

5.2.2. nesutikti, kad būtų tvarkomi tam tikri neprivalomi jo asmens duomenys. Toks nesutikimas gali būti išreikštas neužpildant tam tikrų pildomų dokumentų skilčių, taip pat vėliau pateikiant prašymą dėl neprivalomai tvarkomų asmens duomenų tvarkymo nutraukimo.

**VI. ASMENS DUOMENŲ SAUGUMO UŽTIKRINIMO PRIEMONĖS**

6.1. **Įstaiga**, saugodama asmens duomenis, įgyvendina ir užtikrina tinkamas organizacines ir technines priemones, skirtas apsaugoti asmens duomenims nuo atsitiktinio ar neteisėto sunaikinimo, pakeitimo, atskleidimo, taip pat nuo bet kokio kito neteisėto tvarkymo.

6.2. **Įstaiga** užtikrina patalpų, kuriose laikomi asmens duomenys, saugumą, priešgaisrinės saugos taisyklių laikymąsi bei kitų techninių priemonių, būtinų asmens duomenų apsaugai užtikrinti, įgyvendinimą.

**VII. BAIGIAMOSIOS NUOSTATOS**

7.1. Ši politika peržiūrima ir atnaujinama ne rečiau kaip kartą per metus arba pasikeitus teisės aktams, kurie reglamentuoja asmens duomenų tvarkymą.